1. ปัจจัยความเสี่ยง

ปี 2549
เศรษฐกิจในประเทศไทยมีอัตราการเจริญเติบโตของผลิตภัณฑ์มวลรวมภายในประเทศอยู่ในอัตราร้อยละ
4.5
โดยปรับลดลงเนื่องมาจากผลกระทบของการเพิ่มขึ้นในราคาน้ำมันและการบริโภคภายในประเทศที่ลดลง
ด้านการส่งออกได้รับผลกระทบจากความผันผวนของอัตราแลกเปลี่ยน อย่างไรก็ตาม
อัตราการเติบโตด้านการส่งออกยังคงมีแนวโน้มที่ดี
ซึ่งช่วยชดเชยในส่วนของการบริโภคภายในประเทศที่ลดลง ดัชนีการลงทุนในภาคเอกชนยังคงไม่ดีนัก
ปัจจัยที่ช่วยเสริมอัตราการเติบโตของผลิตภัณฑ์มวลรวมภายในประเทศ คือ ภาคการผลิต
ภาคการเกษตร
และโดยเฉพาะอย่างยิ่งภาคบริการซึ่งมีจำนวนนักท่องเที่ยวได้เพิ่มขึ้นภายหลังการผ่านพ้นจากเหตุการณ์ซึนามิ
สภาพเศรษฐกิจโลกโดยทั่วไปยังคงขึ้นอยู่กับสภาวะเศรษฐกิจของประเทศสหรัฐอเมริกาและราคาน้ำมันในตลาดโลก
การเปลี่ยนแปลงต่างๆ ที่เกิดขึ้น
ไม่ว่าจะเป็นผลจากการเกิดสงครามหรือการก่อการร้ายหรือภัยธรรมชาติ
ล้วนแต่ส่งผลกระทบระยะยาวต่อความเชื่อมั่นและการใช้จ่ายของผู้บริโภค
และได้ส่งผลกระทบต่ออัตราการเติบโตของเศรษฐกิจโดยรวมซึ่งส่งผลกระทบต่อภาคธุรกิจด้วย

1.  ความเสี่ยงในเชิงการดำเนินธุรกิจ

  1) การเปิดเสรีทางการค้าและภาวะการแข่งขัน

  ธุรกิจโทรศัพท์เคลื่อนที่

  ธุรกิจโทรศัพท์เคลื่อนที่มีการแข่งขันอย่างเสรีตั้งแต่กลางปี 2545
  แม้ว่าอัตราการเติบโตของจำนวนผู้จดทะเบียนใช้โทรศัพท์เคลื่อนที่รายใหม่เริ่มลดลง
  แต่ตลาดการซื้อโทรศัพท์เคลื่อนที่เพื่อทดแทนเครื่องเดิมกลับขยายตัวและมีการแข่งขันเพิ่มขึ้น
  ซึ่งเป็นผลจากความแตกต่างด้านความสามารถในการใช้งานของโทรศัพท์เคลื่อนที่ที่มีมากขึ้นและมูลค่าของเงินที่เพิ่มขึ้น
  ร้านค้าปลีกของบริษัทที่เน้นการจำหน่ายเครื่องโทรศัพท์เคลื่อนที่และอุปกรณ์เสริมสำหรับลูกค้าในตลาดระดับล่าง
  ได้รับความกดดันในเรื่องอัตรากำไรจากการดำเนินงานซึ่งเป็นผลมาจากการแข่งขันที่รุนแรงมากขึ้น
  บริษัทจึงได้เปลี่ยนเป้าหมายมาเน้นการจำหน่ายในตลาดลูกค้าระดับกลางและระดับบนซึ่งมีระดับการแข่งขันที่น้อยกว่าและสร้างกำไรได้คงที่มากกว่า
  นอกจากนั้น บริษัทยังได้เพิ่มผลิตภัณฑ์ภายใต้ยี่ห้อ i-mobile
  ซึ่งสามารถสร้างกำไรได้ในอัตราที่สูงกว่ายี่ห้อเดิมๆ ที่ติดตลาดอยู่ก่อนแล้ว โดยในปีที่ผ่านมา
  ผู้ผลิตโทรศัพท์เคลื่อนที่ยี่ห้อต่างๆ เน้นการใช้กลยุทธ์การแข่งขันทางด้านราคา
  ซึ่งถือเป็นความเสี่ยงสำคัญ และคาดว่าความเสี่ยงนี้จะยังคงมีต่อไปในอนาคต
  บริษัทได้มีการปรับเปลี่ยนนโยบายทางด้านราคาเพื่อให้สอดคล้องต่อภาวะการแข่งขันของตลาดโดยมิให้มีผลกระทบต่อกำไรขั้นต้นของบริษัท
  สำหรับช่องทางการจัดจำหน่าย
  ผู้ผลิตโทรศัพท์เคลื่อนที่รายใหญ่รายหนึ่งได้ปรับเปลี่ยนกลยุทธ์ด้านการจัดจำหน่ายในประเทศไทยโดยเพิ่มช่องทางการจำหน่ายด้วยการเป็นพันธมิตรกับผู้ให้บริการเครือข่ายโทรศัพท์เคลื่อนที่
  บริษัทจึงได้เพิ่มช่องทางการแข่งขันด้วยการเปิดแฟรนไชส์ นำ content ใหม่ๆ
  มาผนวกเข้ากับการให้บริการ
  รวมถึงการจัดการอย่างเหมาะสมในเรื่องสินค้าคงคลังและการดูแลเรื่องการสั่งซื้อโทรศัพท์เคลื่อนที่ในปริมาณที่เหมาะสม
  นอกจากนั้น บริษัทได้เริ่มดำเนินการขยายธุรกิจในตลาดต่างประเทศ อาทิ ประเทศมาเลเซีย
  ประเทศบังคลาเทศ ประเทศอินโดนีเซียและประเทศกัมพูชา เป็นต้น
  เพื่อเป็นการลดความเสี่ยงจากการลดลงของการบริโภคภายในประเทศ

  ธุรกิจการให้บริการอินเตอร์เน็ต ISP & Broadband

  ตลาดสำหรับการเชื่อมต่ออินเตอร์เน็ตผ่าน ISP & Broadband
  ถูกควบคุมดูแลโดยมีการออกมาตรการเพื่อจัดระเบียบ บางส่วน ภายใต้กรอบระเบียบใหม่ ในปี
  2548 คณะกรรมการโทรคมนาคมแห่งชาติ (กทช.) เริ่มดำเนินการออกใบอนุญาต
  ให้แก่ผู้ประกอบการปัจจุบันและผู้ประกอบการรายใหม่
  ซึ่งส่งผลกระทบต่อโครงสร้างการแข่งขันของธุรกิจ
  และนำไปสู่การแข่งขันที่รุนแรงมากขึ้นโดยเฉพาะอย่างยิ่งส่งผลกระทบต่อการเข้ามาดำเนินธุรกิจของผู้ประกอบการต่างประเทศ
  ดังนั้น บริษัทจึงได้ปรับกลยุทธ์โดยหันมาเน้นที่ลูกค้าประเภทองค์กร
  เพื่อเป็นการหลีกเลี่ยงการแข่งขันด้านราคาภายหลังที่ได้มีการเปิดเสรี
  โดยบริษัทได้ปรับกลยุทธ์ให้บริการแบบบูรณาการโดยได้ผนวกบริการเชื่อมต่ออินเตอร์เน็ตกับบริการอุปกรณ์ระบบเครือข่าย
  ตลอดจนการบริหารจัดการ
  และการรักษาความปลอดภัยของเครือข่ายให้กับลูกค้าเพื่อได้ใช้ประโยชน์จากเครือข่ายอินเตอร์เน็ตอย่างเต็มประสิทธิภาพ

  ผลกระทบจากนโยบายของคณะกรรมการโทรคมนาคมแห่งชาติ (กทช.)

  กลุ่มธุรกิจของบริษัท สามารถคอร์ปอเรชั่น จำกัด (มหาชน)
  ให้ความสนใจและตระหนักถึงผลกระทบที่เกิดขึ้นภายหลังจากมีการเปิดเสรีให้แก่ผู้ประกอบการธุรกิจ
  ISP & Broadband โดยผลกระทบที่อาจจะเกิดขึ้นคือการแข่งขันทั้งในด้านการ
  เข้ามาของผู้ประกอบการรายใหญ่และการเสนอบริการในราคาที่ต่ำลง นอกจากนั้น
  บริษัทยังได้ตระหนักถึงเรื่องดังกล่าวและได้ปรับการดำเนินธุรกิจรวมถึงกลยุทธ์ที่จะช่วยลดผลกระทบที่คาดว่าจะมีต่อธุรกิจ
  อาทิ การหาพันธมิตรเพื่อขยายแนวทางการดำเนินธุรกิจ

  2) ความเสี่ยงในเชิงเทคโนโลยี

  เนื่องจากบริษัทลงทุนผ่านบริษัทย่อยในธุรกิจให้บริการอินเตอร์เน็ต (Internet Service
  Provider) และให้บริการสื่อสาร ข้อมูลภาพและเสียงผ่านดาวเทียม (VSAT)
  จึงต้องเผชิญกับการเปลี่ยนแปลงทางเทคโนโลยีใหม่ๆ ซึ่งมีประสิทธิภาพ น่าเชื่อถือ รวดเร็ว
  และราคาต่ำลง
  ผลกระทบจากการเปลี่ยนแปลงเทคโนโลยีที่รวดเร็วดังกล่าวทำให้สินค้ามีอายุการใช้งานที่สั้นลง
  รวมถึงค่าบริการที่ถูกลงตามความสะดวกในการเข้าถึงข้อมูล
  บริษัทได้ตระหนักถึงการเปลี่ยนแปลงเหล่านี้และได้พยายามใช้ทรัพยากรที่มีอยู่ให้เกิดประโยชน์สูงสุด
  เพื่อสร้างแหล่งรายได้ใหม่ๆ และเพิ่มความระมัดระวังสำหรับการลงทุนในเทคโนโลยีใหม่ๆ

  การเปลี่ยนแปลงอย่างรวดเร็วในด้านรูปแบบการใช้งานของโทรศัพท์เคลื่อนที่และรสนิยมของผู้บริโภค
  กระทบต่ออายุการใช้งานโดยเฉลี่ยของโทรศัพท์เคลื่อนที่บางรุ่นลดลงเหลือ 3 เดือนจากเดิม 6
  เดือนในปี 2545 อย่างไรก็ตาม
  อายุการใช้งานโดยเฉลี่ยของสินค้าในอุตสาหกรรมโทรศัพท์เคลื่อนที่โดยรวมอยู่ประมาณ 4 ถึง 5
  เดือน เทียบกับในปีก่อนที่มีค่าเฉลี่ย เท่ากับ 6 ถึง 8 เดือน
  ซึ่งสะท้อนผ่านปริมาณโทรศัพท์เคลื่อนที่ที่มีการวางจำหน่ายเพิ่มขึ้น สำหรับในปี 2549
  มีจำนวนโทรศัพท์เคลื่อนที่รุ่นใหม่ออกวางจำหน่ายในตลาดโดยรวมเพิ่มขึ้นราวร้อยละ 15
  เมื่อเทียบกับปี 2548 ดังนั้น เพื่อเป็นการลดความเสี่ยงดังกล่าว
  บริษัทได้ประสานงานอย่างใกล้ชิดกับผู้จัดจำหน่ายโทรศัพท์เคลื่อนที่โดยจัดซื้อโทรศัพท์เคลื่อนที่ที่ได้รับความนิยมของผู้บริโภค
  สั่งซื้อในปริมาณมากเพื่อให้ได้ต้นทุนที่ต่ำลง รวมถึงการร่วมกับผู้จัดจำหน่ายและแฟรนไชส์ต่างๆ
  ทำการส่งเสริมการขายเพื่อเพิ่มประสิทธิภาพในการจำหน่ายสินค้า

  ผลกระทบดังกล่าวได้เกิดขึ้นเช่นเดียวกับในส่วนของตลาด Content
  ซึ่งอายุการใช้งานโดยเฉลี่ยของ content นั้นสั้นลงกว่าปีก่อน
  ซึ่งเป็นผลมาจากการเปลี่ยนแปลงในรสนิยมของผู้บริโภคและความหลากหลายของ content
  ในตลาดที่เพิ่มขึ้นเมื่อเทียบกับปีที่ผ่านมา จากความนิยมในการดาวน์โหลดทางอินเตอร์เน็ต
  ผู้บริโภคจำนวนมากนิยม content ประเภทไร้เสียง มากกว่า content ประเภทเสียง
  บริษัทได้ตระหนักถึงการเปลี่ยนแปลงในพฤติกรรมของผู้บริโภคตั้งแต่ปี 2548 ด้วยการนำเสนอ
  content ที่ตรงต่อความต้องการของผู้บริโภคในทุกกลุ่มเป้าหมาย
  นอกจากนี้เพื่อรองรับแรงกดดันทางตลาด บริษัทยังได้ลงทุนเพิ่มเติมในการพัฒนาทักษะของผู้พัฒนา
  content ด้วยการจัดโครงการฝึกอบรมจำนวนหลายโครงการ
  และยังได้ขยายโปรแกรมการป้องกัน content โดยการเซ็นสัญญากับผู้ผลิต content รายอื่นๆ
  นอกจากการว่าจ้างผลิต Content แล้ว บริษัทเองยังได้พัฒนา content
  ขึ้นเองซึ่งคิดเป็นสัดส่วนราวร้อยละ 50 ของรายได้จากการจำหน่าย content ต่อปี
  การลงทุนในระบบการจัดส่งข้อมูลและการบริหารจัดการลิขสิทธิ์ดิจิตอล
  จะเป็นปัจจัยสำคัญที่เพิ่มประสิทธิภาพในการส่งข้อมูลต่างๆ และลดความ
  ผิดพลาดของการเก็บชำระเงินรวมทั้งยังเป็นการป้องกันการนำข้อมูลไปใช้อย่างผิดกฎหมายอีกด้วย

3)  ความเสี่ยงจากการดำเนินธุรกิจในต่างประเทศ

  ปัจจุบันบริษัทมีการดำเนินธุรกิจในประเทศกัมพูชา
  ซึ่งมีความเสี่ยงที่สำคัญประการหนึ่งคือเสถียรภาพทางการเมือง อย่างไรก็ตาม
  ในช่วงหลายปีที่ผ่านมา ความมีเสถียรภาพทางการเมืองในประเทศ
  ได้เป็นปัจจัยหลักที่ช่วยเสริมและพัฒนาเศรษฐกิจโดยรวม
  บริษัทและคณะผู้บริหารได้ทำความคุ้นเคยกับสภาพสังคม เศรษฐกิจ การเมือง
  และสภาพแวดล้อมทางธุรกิจ
  อีกทั้งยังตระหนักถึงความเสี่ยงดังกล่าวเหล่านี้โดยได้เตรียมมาตรการรองรับเพื่อลดผลกระทบที่อาจมีต่อการดำเนินธุรกิจของบริษัท

  ในปี 2544
  บริษัทได้รับสัมปทานจากสำนักงานการบินพลเรือนของประเทศกัมพูชาในการดำเนินการติดตั้งและให้บริการในการควบคุมการจราจรทางอากาศ
  (“Air Traffic Control Services”) เป็นระยะเวลารวมทั้งสิ้น 22 ปี
  โดยดำเนินการผ่านบริษัทย่อยที่ชื่อ บริษัท แคมโบเดีย แอร์ ทราฟฟิค เซอร์วิส จำกัด
  โดยอาศัยความชำนาญของบริษัท วิทยุการบินแห่ง ประเทศไทย จำกัด
  โดยเริ่มเปิดให้บริการตั้งแต่ปี 2545 เป็นต้นมา
  รายได้ของบริษัทมาจากจำนวนเที่ยวบินทั้งในประเทศและระหว่างประเทศ
  รวมทั้งการบินผ่านน่านฟ้าประเทศกัมพูชาของสายการบินระหว่างประเทศ
  จากความไม่แน่นอนในการใช้การจราจรทางอากาศของทั่วโลกส่งผลกระทบโดยตรงต่อผลการดำเนินงานของบริษัท
  อย่างไรก็ตาม บริษัทยังไม่เคยประสบปัญหาจากความเสี่ยงดังกล่าวตั้งแต่เริ่มเปิดดำเนินการในปี
  2545

  สำหรับปี 2549 บริษัทย่อยในกลุ่มชนะการประมูลโครงการติดตั้งและจัดสร้างโรงไฟฟ้าขนาด 16
  เมกกะวัตต์ จากบริษัทร่วมทุนในเครือสยามซีเมนต์ในจังหวัดกัมปอต ประเทศกัมพูชา
  เป็นระยะเวลารวม 10 ปี
  ขณะนี้อยู่ระหว่างการดำเนินการก่อสร้างและติดตั้งอุปกรณ์และคาดว่าโรงไฟฟ้าจะสามารถดำเนินการเชิงพาณิชย์ได้ในช่วงเดือนมิถุนายนปี
  2550 โดยบริษัทดังกล่าวได้แต่งตั้งให้ Wartsila
  ซึ่งเป็นผู้ผลิตชั้นนำจากประเทศฟินแลนด์ให้เป็นผู้รับเหมาด้านงานก่อสร้างและควบคุมทางวิศวกรรม
  Wartsila
  จะจัดส่งเจ้าหน้าที่มาทำการฝึกอบรมให้กับพนักงานของบริษัทสำหรับการผลิตและบริหาร
  โรงไฟฟ้าเพื่อลดความเสี่ยงในการดำเนินการและก่อสร้าง
  ซึ่งนับเป็นส่วนหนึ่งของข้อตกลงดังกล่าว

  โทรศัพท์เคลื่อนที่ในต่างประเทศ

  บริษัท สามารถ ไอ-โมบาย จำกัด (มหาชน) ซึ่งเป็นหนึ่งในบริษัทย่อยแห่งหนึ่ง
  ได้เริ่มให้บริการในต่างประเทศ อาทิ ประเทศมาเลเซีย ประเทศกัมพูชา
  และประเทศอินโดนีเซีย จากการร่วมเป็นพันธมิตรกับบริษัท ทีเอ็ม อินเตอร์เนชั่นแนล เอสดีเอ็น
  บีเอชดี (“TMI”)
  จะเป็นปัจจัยกระตุ้นการให้บริการเสริมของไอ-โมบายในต่างประเทศสำหรับลูกค้าจดทะเบียนของ
  TMI
  ขณะเดียวกันจะเป็นการส่งเสริมให้ผลิตภัณฑ์ของไอ-โมบายมียอดจำหน่ายที่เพิ่มขึ้นในตลาดต่างประเทศ
  นอกจากนี้ บริษัท
  ดังกล่าวยังต้องเผชิญความเสี่ยงจากสภาวะการณ์และนโยบายเศรษฐกิจมหภาคในประเทศมาเลเซีย
  ประเทศบังคลาเทศ และประเทศอินโดนีเซีย
  ทั้งนี้จากการดำเนินการส่วนใหญ่เป็นการจำหน่ายผ่านผู้ค้ารายใหญ่
  บริษัทจึงยังคงต้องเผชิญความเสี่ยงในด้านความมีเสถียรภาพของความต้องการและภาวะการแข่งขันภายในประเทศของแต่ละประเทศดังกล่าว

1.  ความเสี่ยงทางการเงิน

1)  ความเสี่ยงด้านอัตราแลกเปลี่ยนเงินตราต่างประเทศ

  จากงบการเงินรวมของบริษัท รายได้รวมของบริษัทประมาณร้อยละ 2.7
  เป็นรายได้สกุลเงินดอลล่าร์สหรัฐ ขณะที่หนี้สินระยะยาว ณ เดือนธันวาคม 2549 มีสัดส่วนร้อยละ
  18.1 อยู่ในรูปเงินตราต่างประเทศโดยเฉพาะสกุลเงินดอลล่าร์สหรัฐ
  โดยหนี้สินดังกล่าวเกิดจากการขยายธุรกิจในประเทศกัมพูชา
  ซึ่งรายได้ของธุรกิจดังกล่าวอยู่ในรูปสกุลเงินดอลล่าร์สหรัฐ เช่นเดียวกัน
  โดยสัดส่วนระหว่างรายได้ในสกุลเงินดอลลาร์สหรัฐต่อหนี้สินระยะยาวเท่ากับร้อยละ 41.0
  ของรายได้รวม
  สำหรับธุรกิจบางประเภทที่มีต้นทุนการดำเนินงานสัมพันธ์กับเงินสกุลดอลล่าร์สหรัฐและเงินยูโร
  อาทิ การจำหน่ายโทรศัพท์เคลื่อนที่ การผลิตเสาอากาศโทรทัศน์ และการติดตั้งระบบสื่อสารต่างๆ
  เป็นต้น โดยต้นทุนเหล่านี้จะเพิ่มสูงตามการอ่อนค่าของค่าเงินบาท
  บริษัทได้ตระหนักถึงความผันผวนของอัตราแลกเปลี่ยนตลอดหลายปีที่ผ่านมา
  และได้ดำเนินนโยบายอย่างรอบคอบเพื่อลดความเสี่ยงดังกล่าว และเช่นเดียวกัน
  บริษัทยังได้ดำเนินนโยบายเพื่อลดผลกระทบจากอัตราแลกเปลี่ยนในบัญชีลูกหนี้การค้าและเจ้าหนี้การค้า
  บริษัทให้ความสำคัญในการจัดโครงสร้างเกี่ยวกับสัญญาจัดซื้อจัดจ้างระยะยาวกับผู้ขายสินค้าและบริการ
  โดยทำสัญญาเป็นเงินสกุลบาทเพื่อลดความผันผวนด้านสกุลเงินอย่างมีประสิทธิภาพมากขึ้น
  สำหรับเงินกู้ระยะยาวของบริษัทย่อยที่มีรายได้เป็นเงินสกุลดอลล่าร์สหรัฐ
  ยอดหนี้คงค้างในบริษัทเหล่านั้นก็เป็นเงินตราต่างประเทศเช่นกันแต่มีเพียงจำนวนเล็กน้อย
  ด้วยเหตุนี้
  บริษัทจึงเห็นว่ามีความเป็นไปได้น้อยที่จะได้รับผลกระทบจากความเสี่ยงด้านความผันผวนของอัตราแลกเปลี่ยน
  อย่างไรก็ตาม จากแนวโน้มของสกุลเงินดอลล่าร์สหรัฐในปัจจุบัน
  บริษัทจึงได้ติดตามสถานการณ์ต่างๆ เกี่ยวกับอัตราแลกเปลี่ยนอย่างใกล้ชิด

2)  ความเสี่ยงจากหนี้สินและสภาพคล่องของบริษัทและบริษัทย่อยต่างๆ

  หนี้สินหลักของบริษัทและบริษัทย่อย ประกอบไปด้วยทั้งหนี้สินระยะยาวและระยะสั้น
  โดยหนี้สินระยะสั้นประกอบด้วยเจ้าหนี้ทางการค้าซึ่งอยู่ในรูปของเครดิตเทอมตามที่มีการตกลงกันไว้แล้ว
  บริษัทจึงไม่ถือว่าเรื่องดังกล่าวเป็นความเสี่ยงที่สำคัญ สัดส่วนหนี้สินระยะยาวคิดเป็นร้อยละ 6.8
  ของหนี้สินรวม
  โดยระยะเวลาการชำระคืนเงินกู้ที่ขึ้นกับความสามารถในการสร้างรายได้ของบริษัทย่อยแต่ละบริษัท
  ดังนั้น บริษัทจึงดูแลฐานะทางการเงินของบริษัทและกำหนดการชำระคืน เงินกู้ยืมอย่างใกล้ชิด
  เพื่อปฏิบัติให้เป็นไปตามภาระผูกพันที่มีอยู่

  สำหรับการประมูลโครงการต่างๆ ของภาครัฐ
  ซึ่งจำเป็นต้องมีการค้ำประกันการประกวดราคาตามมูลค่าของแต่ละโครงการ
  บริษัทได้สร้างความสัมพันธ์เชิงธุรกิจกับธนาคารและสถาบันทางการเงินหลายแห่งเพื่อรองรับการค้ำประกันการประกวดราคาดังกล่าวโดยไม่ส่งผลกระทบสภาพคล่องของบริษัท

  ในปัจจุบัน บริษัทสามารถชำระคืนเงินกู้ได้ตรงตามเงื่อนไขการชำระหนี้ที่เจ้าหนี้กำหนด
  ส่วนบริษัทย่อยที่กู้ยืมเงินเพื่อรองรับโครงการใหม่ๆ
  ก็สามารถชำระคืนเงินกู้ได้ตามข้อกำหนดของเจ้าหนี้เช่นกัน
  สำหรับรายละเอียดเกี่ยวกับกำหนดการชำระคืนเงินกู้ได้แสดงไว้ในหมายเหตุประกอบงบการเงินของบริษัท
  หมายเหตุที่ 18

3)  ความเสี่ยงด้านอัตราดอกเบี้ย

  ความเสี่ยงจากอัตราดอกเบี้ยเป็นผลมาจากความผันผวนของอัตราดอกเบี้ยในตลาดในเชิงลบ
  ซึ่งส่งผลกระทบต่อกระแสเงินสดของบริษัท
  ซึ่งความเสี่ยงนี้ส่งผลต่อสภาพหนี้ของบริษัทกับเจ้าหนี้ในปัจจุบัน
  การเปลี่ยนของอัตราดอกเบี้ยเงินบาท และดอลล่าร์สหรัฐ ที่ไม่สามารถคาดการณ์ได้ล่วงหน้านั้น
  จะก่อให้เกิดผลกระทบต่อความสามารถในการชำระคืนเงินกู้ของบริษัท
  โดยบริษัทได้รับอัตราดอกเบี้ยสำหรับเงินกู้ยืมระยะยาวสกุลเงินบาท
  ที่อัตราดอกเบี้ยสำหรับลูกค้าชั้นดี (MLR) ลบ
  ขณะที่เงินกู้ยืมสกุลดอลล่าร์สหรัฐได้รับอัตราดอกเบี้ยที่อัตราดอกเบี้ย LIBOR
  บวกด้วยส่วนเพิ่มตามที่ได้ตกลงกันเป็นอัตราดอกเบี้ยลอยตัวทั้งหมด อย่างไรก็ดี
  บริษัทให้ความสำคัญในการติดตามภาวะอัตราดอกเบี้ยระยะสั้นอย่างสม่ำเสมอ
  รวมทั้งได้ใช้เครื่องมือป้องกันความเสี่ยงทางการเงินต่างๆ ในการจำกัดความเสี่ยงดังกล่าว

4)  ความเสี่ยงจากหนี้สงสัยจะสูญ

  บริษัทมีความเสี่ยงจากความสามารถในการชำระหนี้จากลูกค้าทางการค้าประเภทต่างๆ
  จากงบการเงินรวม ณ วันที่ 31 ธันวาคม 2549 บริษัทมีบัญชีลูกค้าการค้ารวม 4,018.9
  ล้านบาทโดยมีจำนวน 530.4 ล้านบาทเป็นลูกหนี้ที่มียอดค้างชำระนานกว่า 12 เดือน
  ซึ่งประกอบไปด้วยหนี้ค้างชำระในบริษัทย่อยของกลุ่ม อย่างไรก็ตาม
  บริษัทได้ทำการตั้งค่าเผื่อหนี้สงสัยจะสูญไว้แล้วเป็นจำนวนทั้งสิ้น 153.9 ล้านบาท
  บริษัทได้กำหนดนโยบายในการประเมินความสามารถในการชำระหนี้ของลูกค้าเหล่านั้น
  เพื่อลดความเสี่ยงของจำนวนหนี้สงสัยจะสูญให้น้อยลง นอกจากนี้
  บริษัทยังได้พยายามเก็บหนี้ค้างชำระให้ได้มาก ที่สุด